*Hakusana "Liila" ohjaa tänne. Koiraväristä katso Liila (koiraväri), espoolaisesta kauppakeskuksesta taas kerrotaan artikkelissa Kauppakeskus Liila.*

|  |
| --- |
|   |
| Violetti. |

**Violetti** eli **sinipunainen** on väri, jonka ihminen aistii, kun silmään tulee puhdasta valoa, jonka aallonpituus on 390–420 nanometriä, tai kun silmään tulee sinistä ja punaista valoa oikeassa suhteessa. Puhdas violetti valo on kaikkein lyhyt­aaltoisinta näkyvää valoa, ja näkyvän valon spektrissä violetti on reunimmainen "syvänsininen" väri.

Nimitys
-------

Violetti on saanut nimensä orvokkia merkitsevästä sanasta.
Sana *violetti* johtuu ranskan kielen orvokkia merkitsevästä sanasta *violette*, sillä useimpien orvokkilajien kukat ovat violetin värisiä. 

Violetin vanhempi suomenkielinen nimitys on sinipunainen. Kansankielessä violettia on kutsuttu myös gretliiniksi, retliiniksi ja kretuliiniksi. Varsinkin vaaleasta violetista käytetään myös nimitystä liila. Punertavanviolettia kutsutaan purppuraksi ja harmahtavansävyistä violettia usein malvaksi tai mauveksi.

Aistiminen
----------

Violetin valon kohdalla (400 nm) punaista aistivat silmän tappisolut aktivoituvat enemmän kuin vihreää aistivat tappisolut, mikä yhdessä siniherkkien tappisolujen aktivoitumisen kanssa aiheuttaa violetin väriaistimuksen.
Ihmisen silmä aistii violetin aallonpituuden enimmäkseen sinisen valon aallonpituusalueille herkillä silmän tappisoluilla. Ihminen tulkitsee violetin aallonpituuden violettina värinä eikä sinisenä siksi, koska punaista aistivat tappisolut ovat jonkin verran herkempiä violetin aallonpituudelle kuin vihreälle herkät tappisolut. Violettia saadaankin myös sekoittamalla sinistä ja punaista väriainetta.

Symboliikka ja käyttö
---------------------

Violetti symboloi orvokin värinä henkisyyttä, ja sitä on pidetty myös uhriveren värinä. Liturgiassa se kuvaa katumusta ja parannusta ja kuuluu kirkkovuoden paastonaikoihin. Vanhoissa Kristuksen kärsimystä esittävissä maalauksissa hänet on puettu violettiin viittaan. Sinisen ja punaisen yhdistelmänä väri ilmaisee myös viisautta ja rakkautta.

Korkea-arvoisimmat buddhalaiset munkit käyttävät violetteja kaapuja, ja juutalaisilla se on ollut kuninkaiden ja ylipappien väri. Meksikossa pyhimykset puetaan pyhän viikon aikana violetteihin vaatteisiin.

Japanissa violetti on kuninkaallinen vallan ja varakkuuden väri. Kiinassa ja Turkissa violetti liitetään suruun.

* Violetti on yksi liturgisista väreistäVioletti on yksi liturgisista väreistä
* Dominican lippu on Nicaraguan lipun lisäksi ainoa kansallislippu, jossa on violettia.Dominican lippu on Nicaraguan lipun lisäksi ainoa kansallislippu, jossa on violettia.
* Mangaanivioletti on epäorgaaninen violetti väriaine.Mangaanivioletti on epäorgaaninen violetti väriaine.

Katso myös
----------

* Indigonsininen

Lähteet
-------

1. ↑  Violet 99Colors
2. ↑  *violetti.* *Kielitoimiston sanakirja*. Helsinki: Kotimaisten kielten keskus, 2022.
3. 1 2  Esko Ranta, Lennart Ekbom: *Matematiikan taulukot*, s. 77, taulukko Sähkömagneettisen säteilyn aallonpituudet. WSOY, 1973. ISBN 951-0-05129-2.
4. ↑  *Suomen sanojen alkuperä, Etymologinen sanakirja, 3. osa (R–Ö)*, s. 454, s.v. "violetti". Suomalaisen kirjallisuuden seura, Kotimaisten kielten tutkimuskeskus, Gummerus, 2001. ISBN 951-717-712-7.
5. 1 2 3  Violetti Coloria. Viitattu 11.10.2021.
6. ↑  Giacomo Catenazzi: Can humans see violet light, or is everything purple just a combination of red and blue? *Quora*.  2017. Viitattu 11.10.2021.
7. ↑  *Suuri symbolikirja.* Toimittanut Pentti Lempiäinen. WSOY 1993, ISBN 951-0-18537-X.

Aiheesta muualla
----------------

* Kuvia tai muita tiedostoja aiheesta **Violetti** Wikimedia Commonsissa

Sähkömagneettinen säteily

**Sähkömagneettinen spektri:** gammasäteily • röntgensäteily • ultraviolettisäteily • valo • infrapunasäteily • alimillimetrisäteily • mikroaallot • radioaallot

---

**Radiotaajuusalueet**: THF • EHF • SHF • UHF • VHF • HF • MF • LF • VLF • ULF • SLF • ELF

---

**Valo**: violetti • sininen • syaani • vihreä • keltainen • oranssi • punainen